Regeringens nyligt genoplivede håndværkerfradrag får nu et ordentligt hak i tuden af de økonomiske vismænd.

Der er ikke gode argumenter for ordningen, og den har ikke nogen nævneværdig effekt på sort arbejde, lyder det i en ny rapport.

- BoligJob-ordningen (Håndværkerfradraget, red.) burde ikke videreføres. Der er kommet godt gang i boligmarkedet, og lønningerne i byggebranchen stiger mere end lønningerne generelt, udtaler overvismand Hans Jørgen Whitta-Jacobsen.

Læs også : Claus Hjort vil udvide udskældt håndværkerfradrag

- Det taler klart imod at fortsætte en støtteordning, der særligt kommer byggebranchen til gode. Der er heller ikke noget, der tyder på, at BoligJob-ordningen reducerer sort arbejde. Det er svært at finde gode argumenter for at fortsætte BoligJob-ordningen, siger han.

Bred aftale i Folketinget

Det var et kardinalpunkt for den nye Venstre-regering at få håndværkerfradraget genindført, efter at den tidligere SR-regering lagde ordningen død ved årsskiftet.

Lars Løkke Rasmussen opfordrede den danske befolkning til at gemme kvitteringer fra håndværker-regninger, fordi han som statsminister ville stå i spidsen for at genindføre fradraget med tilbagevirkende kraft.

Som noget af allerførste efter valget skete netop det - dog uden Liberal Alliances stemmer, men til gengæld med SFs og Alternativets.

Det skete på betingelse af, at ordningen fra næste år skal målrettes energirigtige renoveringer, der også skal kunne komme lejere til gode.

I august regnede Skatteministeriet på, hvad man forventer, der vil komme ud af ordningen til 1,1 milliarder kroner i 2015, hvis man ser på beskæftigelsen på længere sigt.